Renegades (cinta de 2017)

:*Iste articlo ye sobre una cinta de cine d'intriga d'acción coproducida por o cine estausunidense y cuantos cines esuropeus y estrenada en 2017; ta atros usos, se veiga *'Renegades** y **Renegades (cinta)***.

***Renegades*** (títol orichinal en [[Idioma anglés|anglés]], en [[Idioma aragonés|aragonés]] ***Renegaus***, estrenada en [[Aragón]] con o suyo títol traduciu enta lo [[Idioma castellano|castellano]] como ***Renegados**') ye una cinta de cine d'intriga d'acción estrenada en 2017, coproducida por o cine francés, o cine alemán, o cine belga, lo cine estausunidense, lo cine maltés, o cine croata y lo cine neerlandés, dirichida por Steven Quale seguntes un guión orichinal de Luc Besson y Richard Wenk, una dirección de fotografía de Brian Pearson, una banda sonora orichinal d'Éric Serra y una producción cinematografica de Luc Besson y Raphaël Benoliel ta las productoras *[[EuropaCorp]]* y *[[Studio Babelsberg]]*. Fan parte de l'elenco d'actors d'a cinta, entre d'atros, Sullivan Stapleton, Charlie Bewley, Alain Blažević, Sylvia Hoeks, Joshua Henry, Andrej Dojkić, Diarmaid Murtagh, Dimitri Leonidas, Clemens Schick, Ewen Bremner y J. K. Simmons.

Cuan en agosto de 1944 las tropas aliadas son rematando la operación Overlord y prencipian o suyo abance enta París, os mandos d'a *[[Wehrmacht]]* d'o Tercer Reich deciden tresladar enta territorio alemán 25 toneladas de lingotes d'oro que han robau mientres a suya ocupación de Francia ta evitar que los pillen os aliaus. Fan o treslau de l'oro dica Bosansko Grahovo, en l'actual Bosnia y Herzegovina, a on dipositan l'oro en cambra de seguridat d'un banco d'o lugar, ta dimpués asasinar a toz os suyos habitants. Nomás se salva un nino a qui su mai ha feito fuyir en plegar os alemans, y a qui troban os partisanos d'a resistencia yugoslava. Anyos dimpués, en 1995 mientres a guerra de Bosnia y Herzegovina, un equipo d'os *[[United States Navy SEALs]]* que fan servir o disvraz de periodistas executan una operación ta capturar a lo *cheneral Milić*, dirichent d'os serbobosnios y responsable de greus crímens de guerra, encara que cuan fuyen lo fan en un tanque y provocan danyos en a ciudat. Reprendius por o suyo chefe por ixo, lis dan tres días de permiso. Un d'os miembros de l'equipo, *Stanton Baker*, tien una relación con una cambrera local, *Lara*, y pasa la nueit con ella. De maitinada, dentra en a casa una colla de farutes lideraus por o chirmano de *Lara* que desichen bella cosa a la mesacha. Se salvan cuan plega *Matt Barnes*, lo chefe de l'equipo de *Navy SEALs* y alavez *Lara* explica que ye la nieta d'ixe nino que heba conseguiu fuyir d'o pueblo, que lo nino heba conseguiu amagar un lingote d'oro antes de que lo trobasen os partisanos y que dimpués d'a mortalera feita por os alemans heban sepultau o lugar baixo las auguas. Finalment a mesacha lis proposa que l'aduyen a rescatar l'oro submerchiu y que por ixo recibirán una part de l'oro, destinando-se l'atra a finaniar a reconstricción de Bosnia y Herzegovina dimpués d'a guerra. O problema ye que l'oro se troba en territorio serbobosnio controlau por *Petrović*, lo segundo a lo mando d'o cheneral que heban secuestrau y que a fixau un pre a la cabeza de l'equipo.

A cinta s'ambienta en dos momentos diferents, en 1944 en París y Bosansko Grahovo y en 1995 en Sarajevo, Bosansko Grahovo y atros puestos de Bosnia y Herzegovina, y las suyas escenas se filmoron en Zagreb (condau de Zagreb), Karlovac y Ogulin (condau de Karlovac) y Lokve (condau de Primorje-Gorski Kotar) en Croacia, en Hum (cantón de Bosnia Central) en Bosnia y Herzegovina y en Malta, amás d'en os *[[AED Studios NV]]* en Lint (provincia d'Anvers) en Belchica, lo *[[Studio Babelsberg]]* en Potsdam (Brandemburgo) en Alemanya y los *[[Malta Film Studios]]* en Kalkara en Malta.

## Elenco

## Se veiga tamién
* Cine en 2017.
* Cintas de 2017.

## Referencias

## Vinclos externos
*  ''Renegades'' en Internet Movie Database.
*  ''Renegades'' en Metacritic.